REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/302-14

9. oktobar 2014. godine

B e o g r a d

ZAPISNIK

SA 26. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 9. OKTOBRA 2014. GODINE

 Sednica je počela u 12,00 časova.

 Sednicom je predsedavao Zoran Babić, predsednik Odbora.

 Sednici su prisustvovali članovi Odbora: Olgica Batić, Saša Maksimović, Veroljub Matić, Obrad Isailović, Dušica Stojković i Darko Laketić.

 Sednici su prisustvovali zamenici odsutnih članova Odbora: Stefana Miladinović, zamenik Milisava Petronijevića i Ljiljana Malušić, zamenik Ljubiše Stojmirovića.

 Sednici nisu prisustvovali članovi Odbora: Petar Petrović, Katarina Rakić, Aleksandar Marković, Milan Krkobabić, Milisav Petronijević, Đorđe Milićević, Snežana Malović, Vesna Martinović, Ljubiša Stojmirović i Dragana Barišić.

 Na predlog predsednika, Odbor je jednoglasno utvrdio sledeći

D n e v n i r e d:

1. Informacija o sastanku održanom 1. i 2. oktobra 2014. godine sa ekspertima iz stručne službe Evropskog parlamenta i Organizacije za demokratski razvoj i ljudska prava (ODIHR) u vezi sa tekstom radne verzije kodeksa ponašanja narodnih poslanika;

 2. R a z n o.

 **Prva tačka dnevnog reda**: Informacija o sastanku održanom 1. i 2. oktobra 2014. godine sa ekspertima iz stručne službe Evropskog parlamenta i Organizacije za demokratski razvoj i ljudska prava (ODIHR) u vezi sa tekstom radne verzije kodeksa ponašanja narodnih poslanika

 Predsednik Odbora informisao je članove i zamenike članova Odbora da su 1. i 2. oktobra 2014. godine održani sastanci sa ekspertima iz stručne službe Evropskog parlamenta i Organizacije za demokratski razvoj i ljudska prava (ODIHR), a u vezi sa tekstom radne verzije kodeksa ponašanja narodnih poslanika. Naveo je da se tokom održanih sastanaka vodila diskusija oko uloge i načina rada Etičkog saveta, a posebno oko načina održavanja sednica. S tim u vezi predsednik Odbora je izneo stav da bi sednice Etičkog saveta, do iznošenja konačnog mišljenja Saveta u konkretnom postupku, trebalo da budu zatvorene za javnost. Vezano za način odlučivanja Etičkog saveta, predsednik Odbora je izneo stanovište da je iz razloga depolitizacije postupaka koji će se voditi pred Etičkim savetom, neophodno uvesti konsenzus kao način odlučivanja, ali je ujedno izrazio i sumnju u njegovu ostvarivost. Takođe, istakao je i neophodnost definisanja rokova za formiranje Etičkog saveta.

U nastavku svog izlaganja predsednik Odbora je naveo da je Misija OEBS-a u Beogradu, koja je pružala podršku u izradi ovog akta, u okviru svojih aktivnosti predvidela organizaciju još jedne radionice van sedišta Narodne skupštine, i to u sledećim terminima: 31. oktobra i 1. novembra ili 1. i 2. novembra 2014. godine. Članovi i zamenici članova Odbora podržali su navedeni predlog. Termin održavanja radionice biće naknadno dogovoren.

 Dušica Stojković, član Odbora, istakla je da su na održanim sastancima eksperti pohvalili tekst radne verzije kodeksa, posebno odredbe koje se odnose na javnost rada i obavezu Etičkog saveta da do 30. aprila tekuće godine Narodnoj skupštini radi informisanja, podnese godišnji izveštaj o primeni Kodeksa. Predlozi i sugestije koji su na sastancima dati, kako je navela, odnosili su se pretežno na pravno tehničku redakciju samog teksta.

 **Druga tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 12,15 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić